section_heading: Životopis
paragraph_text: Rođena je 1988. godine u Splitu, svoja prva glumačka iskustva stekla je u dramskom studiju “Play drama”. Za vrijeme studija radi s renomiranim kazališnim redateljima/icama kao što su Dino Mustafić i Selma Spahić. Prvi profesionalni angažman dobiva u filmu redatelja Danisa Tanovića Smrt u Sarajevu. Diplomirala je 2015. godine na Akademiji scenskih umjetnosti u Sarajevu, a nedugo nakon diplome, ostvaruje ulogu Julije u filmu "Osmi povjerenik". Za istu ulogu Zlatni studio nagradio ju je kao najbolju filmsku glumicu godine, kao i Mostarski filmski festival nagradom Stablo ljubavi za najbolju žensku sporednu ulogu. Film "Osmi povjerenik" osvojio je brojne nagrade na regionalnim festivalima, a ujedno je bio i hrvatski kandidat za 91. nagradu Oscar u kategoriji najboljeg filma na stranom jeziku. Uslijedila je glavna uloga Petre u TV seriji “Na granici” u produkciji Nove tv. Za tu ulogu Story hall of fame nagradio ju je kao Novo lice godine, a serija je dva puta osvojila nagradu Zlatni studio za domaću seriju godine, kao i nagradu Story Hall of fame za najbolju hrvatsku seriju. Zatim slijedi uloga Žane u trećoj sezoni nagrađivane serije "Novine" u produkciji Drugog plana, HRT-a i Netflixa.